1881 og Gule Sider risikerer å måtte slette alle telefonnumre i basen sin

1881, Gule Sider og andre norske nummeropplysningstjenester kjemper sammen med samferdselsminister Ketil Solvik-Olsen mot en ny EU-forordning.

Samferdselsminister Ketil Solvik-Olsen vil beholde dagens ordning for nummeropplysningstjenester, der folk kan reservere seg. Audun Braastad / NTB scanpix

NTB

9. juni 2017

En bestemmelse i EUs kommunikasjonsvernforordning innebærer at nummerregistre må være basert på aktiv innmelding, skriver Dagens Næringsliv.

Dersom bestemmelsen trer i kraft, kan det bety at databasene med telefonnumre som disse selskapene har i dag, må slettes.

Administrerende direktør Asgeir Ohr i nummeropplysningen 1881 tror det vil bli nær sagt umulig å bygge opp igjen baser ved at folk aktivt skal melde seg inn.

Ifølge Ohr kan en slik endring bety at inntil 700 arbeidsplasser kan bli truet.

Samferdselsminister Ketil Solvik-Olsen støtter selskapene og sier til avisen at EU prøver å løse et problem som ikke eksisterer.

– I Norge har vi et velfungerende system der folk har mulighet til å reservere seg fra nummeropplysning. Jeg ser ingen problemer med hvordan dette systemet fungerer i dag, sier han.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding